b'\n_START_ARTICLE_\nKumppanuuskeskus\n_START_PARAGRAPH_\nKumppanuuskeskus on oululainen kansalaisten ja yhdistysten kohtaamispaikka ja j\xc3\xa4rjest\xc3\xb6keskus, jonka kahdessa toimipaikassa, Kansankatu 53:ssa ja Isokatu 47:ss\xc3\xa4 sijaitsee l\xc3\xa4hes 50 paikallisen sosiaali- ja terveysalan yhdistyksen ja valtakunnallisen j\xc3\xa4rjest\xc3\xb6n toimitilat. Kansankatu 53:n tiloissa kokoustavat ja kokoontuvat yhdistysten vertaistukeen perustuvat ryhm\xc3\xa4t ja harrastekerhot. Vuonna 2014 kokoustiloissa kokoonnuttiin 1380 kertaa noin 12140 ihmisen voimin._NEWLINE_Kumppanuuskeskuksen neuvontapiste tarjoaa kansalaisille sosiaali- ja terveysalan matalan kynnyksen neuvontaa ja ohjausta. Vuonna 2015 neuvontaa hy\xc3\xb6dynsi yli 1700 ihmist\xc3\xa4. Kumppanuuskeskuksessa toimivat yhdistykset ja j\xc3\xa4rjest\xc3\xb6t j\xc3\xa4rjest\xc3\xa4v\xc3\xa4t vuosittain useita tapahtumia, joista suurimpana Kepa ry:n valtakunnallisesti koordinoima Mahdollisuuksien tori, joka syksyll\xc3\xa4 2015 ker\xc3\xa4si Oulussa noin 1500 osallistujan joukon._NEWLINE_Kumppanuuskeskus perustettiin jo 1990-luvun alussa helpottamaan kansalaisten hakeutumista yhdistysten toimintaan sek\xc3\xa4 yhdistysten keskin\xc3\xa4ist\xc3\xa4 ja kuntien kanssa teht\xc3\xa4v\xc3\xa4\xc3\xa4 yhteisty\xc3\xb6t\xc3\xa4. Merkitt\xc3\xa4v\xc3\xa4ss\xc3\xa4 roolissa yhteisty\xc3\xb6n tiivist\xc3\xa4misess\xc3\xa4 olivat Oulun kaupunki ja Sosiaali- ja terveysturvan keskusliitto ry. Nyky\xc3\xa4\xc3\xa4n Kumppanuuskeskuksen toimintaa tukee sosiaali- ja terveysalan ammattilaisten perustama Pohjois-Pohjanmaan sosiaali- ja terveysturvayhdistys ry. Kumppanuuskeskuksen toiminnan rahoitus muodostuu useista l\xc3\xa4hteist\xc3\xa4. Iso osa keskuksessa toimivista j\xc3\xa4rjest\xc3\xb6ist\xc3\xa4 saa avustusta Sosiaali- ja terveysj\xc3\xa4rjest\xc3\xb6jen avustuskeskukselta, mutta my\xc3\xb6s Oulun kaupungin, EU:n ja ty\xc3\xb6- ja elinkeinotoimiston rahoitus on yleist\xc3\xa4. Monilla j\xc3\xa4rjest\xc3\xb6ill\xc3\xa4 on my\xc3\xb6s omaa varainhankintaa.'